./data/phi0426/phi001/phi0426.phi001.perseus-lat1.xml
Anonymous
Ianuariis 1 inde movit et pervenit ad oppidum Leptim, liberam civitatem et immunem  Legati ex oppido obviam veniunt, libenter se omnia facturos quae vellet pollicentur  Itaque centurionibus ad portas oppidi et custodiis impositis, ne quis miles in oppidum introiret aut iniuriam faceret cuipiam incolae, non longe ab oppido secundum litus facit castra  Eodemque naves onerariae et longae nonnullae casu advenerunt; reliquae, ut est ei nuntiatum, incertae locorum Uticam versus petere visae sunt  Interim Caesar a mari non digredi neque mediterranea petere propter navium errorem equitatumque in navibus omnem continere, ut arbitror, ne agri vastarentur; aquam in navis iubet comportari  Remiges interim, qui aquatum e navibus exierant, subito equites Mauri neque opinantibus Caesarianis adorti multos iaculis convulnerarunt, non nullos interfecerunt  Latent enim in insidiis cum equis inter convallis ut subito exsistant,1 non ut in campo comminus depugnent